**Filozofia iernii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu-i albul ăsta-ndeajuns, iubite,

Să îmi acopăr visele cu el,

Nici timpul nu mai poartă pe copite

Potcoave de lumină. Un cercel

Atârnă trist sub buclele-ncurcate,

Hai, vino să mă piepteni și să-mi spui

Că noaptea sub o pleoapă stele-ți bate

Cum n-am văzut în ochii nimănui.

De ce mi-o fi atât de dor de tine?

Filozofia iernii o dezbat

Cu fiecare fulg ce-n treacăt vine

Să mi se-așeze-n păru-'ntunecat.

- E lungă iarna, visele-s domoale,

Prin fantezii luceferii trec goi

Și se ascund sub plapuma ta moale,

De parcă le-ar fi teamă de strigoi.

Mi-alintă fața,-n joacă, o șuviță

Din părul abanos și simt în piept

Cercelul tău, închide-ntr-o bobiță

Al dragostei misterios concept.

Știu că te am, dar sufletu-nțelege

Că nu-s zăpezi la polii amândoi

Să cadă pe pământ și să dezlege

Filozofia iernii dintre noi.

Liliana Trif Ioan Grigoraș